Ֆլորենս Հորներ

Ֆլորենս Սալի Հորներ (), աղջիկ, որը 1948 թվականին առևանգվել է սերիական բռնարար Ֆրենկ Լա Սալի կողմից։ Հորների առևանգումը, գերությունը և բազմաթիվ բռնաբարությունները նրան դարձրել են Վլադիմիր Նաբոկովի «Լոլիտայի» գլխավոր հերոսուհու նախատիպը։

Առևանգում 
1948 թվականի մարտին 10-ամյա Հորները փորձել է 5 ցենտ արժողությամբ նոթատետր գողանալ Վուլվորտից Նյու Ջերսի նահանգի Կամդեն քաղաքում։ Այս գողությունը պետք է նրա համար «մուտքի տոմս» դառնար «թույն» համադասարանցիների բացառիկ շրջանակում հայտնվելու համար, որտեղ նա հանդգնաբար ձգտում էր հայտնվել։ 50-ամյա մեխանիկ Ֆրենկ Լա Սալը (արդեն մի քանի անգամ դատապարտված բռնաբարության և անչափահաս աղջիկների նկատմամբ անառակաբարո գործողությունների համար) բռնել է նրան և ասել, որ ՀԴԲ գործակալ է և սպառնացել է նրան ուղարկել ուղղիչ գաղութ, եթե իրենք պարբերաբար չհանդիպեն։

1948 թվականի հունիսին Լա Սալն առևանգել է Հորներին։ Նա հրահանգել է աղջկան ասել մորը, որ այդ տղամարդն իր երկու դպրոցական ընկերների հայրն է, և նրան հրավիրել են ընտանեկան հանգստի Ջերսիի ափում։ Լա Սալն աղջկա հետ 21 ամիս անցկացրել է ԱՄՆ տարբեր նահանգներում։ Լա Սալի դեմ առաջադրված մեղադրանքների համաձայն՝ հենց այդ ժամանակահատվածում նա բազմիցս բռնաբարել է աղջկան։ Տեխասի նահանգի Դալասի դպրոց հաճախելիս Հորները այդ ամենի մասին կիսվել է ընկերոջ հետ։ Ավելի ուշ նա փախել է Լա Սալից և զանգահարել իր քրոջ տուն՝ խնդրելով նրան Հետաքննությունների դաշնային բյուրո կանչել։ 1950 թվականի մարտի 22-ին Կալիֆոռնիա նահանգի Սան Խոսե քաղաքում ձերբակալվելիս Լա Սալը հայտարարել է, որ ինքը Ֆլորենսի հայրն է։ Սակայն Նյու Ջերսիի իշխանությունները հաստատել են, որ Հորների հայրը մահացել է 7 տարի առաջ։ Լա Սալը դատապարտվել է 35 տարվա ազատազրկման՝ Մանի օրենքին համապատասխան։

Մահ 
Հորները մահացել է 1952 թվականի օգոստոսի 18-ին Նյու Ջերսիի Վուդբայնի մոտ տեղի ունեցած ավտովթարից։ Ինչպես հայտնել է Ասսոշեյթեդ պրեսը 1952 թվականի օգոստոսի 20-ին․ «Նյու Ջերսի նահանգի Քեմդեն քաղաքից 15-ամյա Ֆլորենս Սալի Հորները, որը մի քանի տարի առաջ 21 ամիս անցկացրել է միջին տարիքի պեդոֆիլ հանցագործի գերության մեջ, մահացել է ճանապարհատրանսպորտային պատահարի ժամանակ, երբ մեքենան, որում նա գտնվել է, բախվել է կայանված բեռնատարի հետնամասին»։

Մշակութային ազդեցություն 
Քննադատ Ալեքսանդր Դոլինինը 2005 թվականին ենթադրել է, որ Ֆրենկ Լա Սալը և Ֆլորենս Սալի Հորները Վլադիմիր Նաբոկովի հեղինակած «Լոլիտա» վեպի հերոսներ Հումբերտ Հումբերտի և Դոլորես «Լոլիտա» Հեյզի իրական նախատիպերն էին։ Սառա Վայնմանի «Իսկական Լոլիտա» գրքում նույնպես նշվել է, որ Հորների պատմությունը ոգեշնչել է Լոլիտային։ Նաբոկովը բացահայտ նշել է Հորների դեպքը «Լոլիտայի» 2-րդ մասի 33-րդ գլխում․ «Գուցե ես արեցի՞ Դոլիի հետ այն, ինչ արել էր հիսնամյա մեխանիկ Ֆրենկ Լա Սալը տասմեկամյա Սալի Հորների հետ 1948 թվականին»։

Ծանոթագրություններ

Գրականություն 
     
     

Ավտոճանապարհային վթարներից զոհվածներ
Ամերիկացի երեխաներ